S-88/2008

Mál þetta, sem dómtekið var 10. apríl, er höfðað með ákæru sýslumannsins á Akureyri, útgefinni 4. marz 2008, á hendur X,

„fyrir fíkniefnalagabrot, með því að hafa miðvikudaginn 12. desember 2007, verið með í vörslum sínum 15,55 grömm af amfetamíni, þegar lögreglan á Akureyri handtók hann á bifreiðastæði við Verkmenntaskólann á Akureyri, á Mímisbraut.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um sölu og meðferð ávana og fíkniefna nr. 233, 2001.

Þess er krafist að ákærði verði dæmdur til refsingar og til að sæta upptöku á 15,55 grömmum af amfetamíni, sem lögreglan lagði hald á og tilgreint er í efnaskrá nr. 12.916, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Við þingfestingu málsins játaði ákærði skýlaust sök samkvæmt ákæru og með því játningin samrýmist gögnum málsins og ekki þykir ástæða til að draga hana í efa telst ákærði sannur að sök og hefur unnið sér til refsingar.

Við ákvörðun refsingar verður horft til þess að ákærði er aðeins átján ára að aldri og hefur játað brot sitt greiðlega. Samkvæmt því sem fram kom hjá ákærða, og ákæruvaldið staðfesti, þá hefur hann leitað sér aðstoðar vegna fíknar sinnar. Þannig var ákærði til meðferðar á Vogi í hálfan annan mánuð frá desember síðastliðnum og út janúar og fór í framhaldi af því til vistar á áfangaheimili. Álítur dómurinn þetta sýna að ákærði sé að reyna að snúa við blaðinu og verður litið til þess við ákvörðun refsingar.

Sakarferill ákærða er með þeim hætti að með dómi hinn 9. september 2005 var ákvörðun refsingar ákærða frestað skilorðsbundið í 2 ár vegna nytjastuldar og aksturs án ökuréttar. Með dómi hinn 17. febrúar 2006 var ákærða dæmdur hegningarauki við fyrri dóminn vegna líkamsárásar og var ákvörðun refsingar ákærða frestað skilorðsbundið í 2 ár. Hinn 23. apríl 2007 var ákærði dæmdur til greiðslu sektar og sviptingar ökuréttar í 6 mánuði vegna ölvunaraksturs. Þá var ákærði hinn 19. júlí 2007 dæmdur til greiðslu sektar vegna brots gegn ávana- og fíkniefnalöggjöf. Í báðum síðastgreindu tilvikunum var ákveðið að láta skilorðsdóma frá 9. september 2005 og 17. febrúar 2006 halda sér. Loks var ákærði hinn 30. nóvember 2007 dæmdur í 100.000 króna sekt og til tveggja mánaða ökuréttarsviptingar vegna ölvunaraksturs, og var það hegningarauki við dóminn sem kveðinn hafði verið upp hinn 19. júlí 2007.

Með broti sínu nú hefur ákærði rofið skilorð. Ákærði er enn ungur að árum og eins og áður segir hefur hann gert marktækar tilraunir til að snúa lífi sínu til betri vegar. Þykir rétt, með heimild í 60. gr. almennra hegningarlaga, að láta skilorðsdóm ákærða halda sér og gera ákærða refsingu sér í lagi í þessu máli. Verður ákærði dæmdur til greiðslu 150.000 króna sektar í ríkissjóð og komi 10 daga fangelsi í sektarinnar stað verði hún ekki greidd innan fjögurra vikna frá dómsuppsögu.

Sakarkostnaður málsins nemur samkvæmt gögnum þess 76.222 krónum og verður ákærði dæmdur til greiðslu hans.

Fallast ber á gerða upptökukröfu.

Þ-kk-nf D-kk-nf kveður upp dóm þennan.

D Ó M S O R Ð

Ákærði, X, greiði 150.000 króna sekt til ríkissjóðs og komi 10 daga fangelsi í hennar stað verði sektin ekki greidd innan fjögurra vikna frá dómsuppsögu.

Ákærði greiði sakarkostnað málsins, 76.222 krónur.

Ákærði sæti upptöku á 15,55 grömmum af amfetamíni og tilgreint er í efnaskrá nr. 12.916.